b'\n_START_ARTICLE_\nMozilla Firefox 3\n_START_SECTION_\nNoves caracter\xc3\xadstiques\n_START_PARAGRAPH_\nDespr\xc3\xa9s de m\xc3\xa9s d\'un any de desenvolupament, Mozilla volia que el Firefox 3 represent\xc3\xa9s una clara millora respecte al Firefox 2.\n_START_SECTION_\nBarra d\'ubicaci\xc3\xb3\n_START_PARAGRAPH_\nLa barra d\'ubicaci\xc3\xb3, rebatejada amb el nom en clau d\'awesome bar, \xc3\xa9s un dels canvis que Mozilla utilitza com a carta de presentaci\xc3\xb3 del Firefox 3. En la majoria de navegadors, com el Firefox 2 al comen\xc3\xa7ar a escriure una adre\xc3\xa7a a la barra d\'adreces s\'obre una llista desplegable amb les adreces que comencen igual, \xc3\xa9s a dir, si s\'escriu "ca" a la barra d\'adreces, \xc3\xa9s desplegable una llista on hi sortiria "ca.wikipedia.org"._NEWLINE_En el Firefox 3, a m\xc3\xa9s d\'aquest tipus de suggeriments, si per exemple s\'escriu "Wikipedia" o "Viquip\xc3\xa8dia", sortira una llista amb "ca.wikipedia.org". El Firefox 3 no tan sols busca similituds en l\'adre\xc3\xa7a, sin\xc3\xb3 tamb\xc3\xa9 en el nom de la p\xc3\xa0gina.\n_START_SECTION_\nBiblioteca\n_START_PARAGRAPH_\nLa Biblioteca (en angl\xc3\xa8s Places) \xc3\xa9s una altra de les novetats m\xc3\xa9s importants del Firefox 3. T\xc3\xa9 la funci\xc3\xb3 d\'integrar l\'"Historial" i les "Adreces d\'inter\xc3\xa8s" en una mateixa finestra, tot i aix\xc3\xb2 ve acompanyada d\'altres petits canvis._NEWLINE_La finestra de la Biblioteca, a la qual s\'hi accedeix a trav\xc3\xa9s de l\'opci\xc3\xb3 "Mostra tot l\'historial" o "Mostra totes les adreces d\'inter\xc3\xa8s" dels men\xc3\xbas "Historial" o "Adreces d\'inter\xc3\xa8s" est\xc3\xa0 dividida en quatre zones. La franja superior \xc3\xa9s la barra d\'eines a trav\xc3\xa9s de les quals es pot organitzar les adreces d\'inter\xc3\xa8s, personalitzar la finestra, importar/exportar les adreces d\'inter\xc3\xa8s, fer cerques o anar a una carpeta endarrere o endavant mentre naveguem per les adreces. La barra lateral de l\'esquerra ens permet navegar per les carpetes (o etiquetes) d\'adreces d\'inter\xc3\xa8s o l\'historial com un navegador de fitxers qualsevol. La zona superior mostra la llista d\'elements de la carpeta seleccionada. La zona inferior mostra els detalls de l\'elements seleccionat (sigui d\'una carpeta o d\'una p\xc3\xa0gina), a m\xc3\xa9s de permetre\'ns canviar-los._NEWLINE_Les cerques es fan en temps real (mentre l\'usuari escriu la paraula a cercar) i es pot filtrar els resultats per categories (adreces d\'una carpeta, totes les adreces, historial...)._NEWLINE_S\'han incl\xc3\xb2s, a m\xc3\xa9s, les etiquetes. Consisteixen a aplicar paraules clau a determinades adreces d\'inter\xc3\xa8s, per poder-les cercar f\xc3\xa0cilment. Les etiquetes es diferencien de les carpetes perqu\xc3\xa8 una adre\xc3\xa7a d\'inter\xc3\xa8s pot tenir m\xc3\xa9s d\'una etiqueta per\xc3\xb2 nom\xc3\xa9s una carpeta._NEWLINE_Finalment, i degut a les demandes dels usuaris, s\'ha incl\xc3\xb2s un bot\xc3\xb3 per afegir les p\xc3\xa0gines que estem visitant a les adreces d\'inter\xc3\xa8s a la barra d\'adreces. Es tracta d\'una estrella que al fer-hi un clic ens desa l\'adre\xc3\xa7a a la carpeta "Adreces d\'inter\xc3\xa8s per arxivar", per arxivar-la al mateix moment de desar-la s\'ha de fer doble clic a l\'estrella, llavors apareix un di\xc3\xa0leg desplegable que demana el nom de la p\xc3\xa0gina, la carpeta i les etiquetes.\n_START_SECTION_\nGestor de baixades\n_START_PARAGRAPH_\nUna de les millores que m\xc3\xa9s havien reclamat els usuaris era la possibilitat de pausar i reprendre posteriorment les baixades. Des de Mozilla van comen\xc3\xa7ar a treballar en un nou gestor de baixades basat en SQLite que permet pausar i reprendre les baixades, tot i haver tancat el navegador abans._NEWLINE_A m\xc3\xa9s a m\xc3\xa9s el gestor incorpora una caixa de cerca a trav\xc3\xa9s de la qual podem filtrar els arxius que se\'ns mostren segons el nom del fitxer, el lloc de desc\xc3\xa0rrega, la data o la mida. A la barra d\'estat del navegador es mostra informaci\xc3\xb3 sobre les baixades._NEWLINE_Altres canvis secundaris s\xc3\xb3n que la barra de t\xc3\xadtol mostra informaci\xc3\xb3 de les baixades, es pot copiar l\'adre\xc3\xa7a web d\'un arxiu descarregat i la finestra d\'arxius est\xc3\xa0 dividida entre els que han acabat i els que encara s\'estan descarregant.\n_START_SECTION_\nGestor de complements\n_START_PARAGRAPH_\nEl gestor de complements incorpora en un mateix panell les extensions, els temes i els connectors. A m\xc3\xa9s a m\xc3\xa9s, hi ha una nova pestanya que permet a l\'usuari cercar i instal\xc2\xb7lar extensions sense haver de visitar la p\xc3\xa0gina web de Mozilla. S\'han fet altres canvis notables: ara es mostra informaci\xc3\xb3 sobre l\'extensi\xc3\xb3, es poden seleccionar diverses extensions per fer-hi canvis conjunts, els temes s\'apliquen per defecte..._NEWLINE_Tamb\xc3\xa9 s\'han fet canvis en la seguretat.\n_START_SECTION_\nRendiment\n_START_PARAGRAPH_\nUna de les principals cr\xc3\xadtiques que va rebre el Firefox 2 (i les versions anteriors) era que utilitzava molta m\xc3\xa9s mem\xc3\xb2ria RAM que la resta de navegadors._NEWLINE_Un dels canvis implementats va ser la incorporaci\xc3\xb3 de l\'XPCOM Cycle Collector, un recol\xc2\xb7lector d\'escombraries, \xc3\xa9s a dir, un mecanisme que t\xc3\xa9 la funci\xc3\xb3 d\'alliberar la mem\xc3\xb2ria que el programa no necessita i reservar la que realment ha de fer servir._NEWLINE_Segons una entrada al bloc de Stuart Parmenter, el Firefox 3 utilitza menys mem\xc3\xb2ria que l\'Internet Explorer, el Safari i l\'Opera. Va fer un experiment i el Firefox 3 superava en 140MB la seva antiga versi\xc3\xb3 i en m\xc3\xa9s de 400 l\'Internet Explorer 7._NEWLINE_El temps d\'inici del programa tamb\xc3\xa9 es va reduir significativament i el motor de JavaScript va ser redissenyat, i a la cinquena beta ja era quatre vegades m\xc3\xa9s r\xc3\xa0pid que al Firefox 2.\n_START_SECTION_\nSeguretat\n_START_PARAGRAPH_\nLa seguretat \xc3\xa9s un tema molt important de qualsevol navegador web, per aix\xc3\xb2 en aquesta nova versi\xc3\xb3 del Firefox han posat especial \xc3\xa8mfasi en aquest aspecte. El Firefox 2 ja inclo\xc3\xafa avisos contra les p\xc3\xa0gines de pesca electr\xc3\xb2nica mitjan\xc3\xa7ant un av\xc3\xads que apareixia en entrar a una p\xc3\xa0gina aix\xc3\xad; al Firefox 3 s\'ha incl\xc3\xb2s suport contra les p\xc3\xa0gines amb programari malici\xc3\xb3s. Una altra novetat \xc3\xa9s que al clicar sobre el favicon de la p\xc3\xa0gina, el Firefox mostra informaci\xc3\xb3 sobre l\'empresa que t\xc3\xa9 contractada el certificat de lloc segur SSL._NEWLINE_El gestor de complements tamb\xc3\xa9 inclou canvis en la seguretat, ja que amb aquesta nova versi\xc3\xb3 les extensions s\'actualitzen de manera xifrada i per tant m\xc3\xa9s segura.\n_START_SECTION_\nCompatibilitat\n_START_PARAGRAPH_\nTot i que amb aquesta nova versi\xc3\xb3, Mozilla vol seguir garantitzant que el Firefox \xc3\xa9s un programari multiplataforma, per q\xc3\xbcestions t\xc3\xa8cniques i de rendiment no funcionar\xc3\xa0 en sistemes Windows 95, 98 i ME i Mac OS X 10.2.'